สวัสดีครับ วันนี้ผมจะพูดถึงกิจกรรมที่ทำกันในวันสงกรานต์ต่อจากบทที่แล้วนะครับ ในบทที่แล้วผมได้พูดถึง การไปกินเลี้ยงกับเพื่อนนะครับ กินหมูกระทะ แล้วก็ไปดูคอนเสิร์ตตอนเย็นนะครับ ในวันที่สองของวันสงกรานต์ ผมก็ไปเที่ยวคูเมืองนะครับ มันจะเป็นน้ำล้อมรอบตัวเมืองเชียงใหม่นะครับ ผมไปกับกลุ่มเพื่อนประมาณสี่ห้าคนนะครับ ไปเที่ยวรอบคูเมืองกัน คูเมืองจะมีทั้งหมดสี่แจ่งนะครับ หรือว่า สี่มุม ผมและเพื่อนตั้งเป้าหมายในการเดินรอบคูเมืองเอาไว้ก็คือ เดินให้ครบทั้งสี่มุมเลยนะครับ บริเวณรอบคูเมืองมีคนมาเล่นน้ำกันเยอะมาก ๆ เลย มีคนมาจากทุกที่ของประเทศไทยเลยนะครับ ทุกคนจะมีอุปกรณ์สาดน้ำติดตัวกันหมดเลยนะครับ ไม่ว่าจะเป็นถังน้ำ หรือว่า ปืนฉีดน้ำ บางคนเดินเท้าเอาก็ต้องตักน้ำที่คูเมืองมาสาดเอานะครับ แต่ถ้าเกิดใครมีมอเตอร์ไซค์ก็ใช้ปืนฉีดน้ำฉีดเอา บางคนเล่นน้ำกันบนหลังรถกระบะนะครับ ก็คือเอารถกระบะวิ่งรอบคูเมือง แล้วคนที่อยู่ข้างหลังก็สาดน้ำลงมานะครับ เขาจะเตรียมน้ำไว้เป็นหลายถังเลย ถังใหญ่ ๆ ทั้งนั้นเลยนะครับ ถ้าเกิดว่าน้ำหมดก็เติมเอาจากคูเมือง ส่วนใหญ่คนมักจะชอบเล่นน้ำเย็นกัน ก็คือซื้อน้ำแข็งใส่ลงไปในถังน้ำนะครับ รอให้น้ำมันเย็น แล้วก็ตักสาดเอา ถ้าใครโดนน้ำเย็นสาดเข้าไปก็ร้องซี้ดเลยนะครับ เพราะมันเย็นมาก ๆ ผมและเพื่อน ๆ ก็เดินเลาะคูเมืองไปเรื่อย ๆ นะครับ เดินผ่านผู้คนหลายร้อยหลายพันคน ผ่านใครก็สาดน้ำใส่บ้าง เอาปืนฉีดน้ำยิงบ้าง บางคนมีแป้งนะครับ เราก็จะโดนแป้งปะแก้ม เขาใช้แป้งเด็กผสมน้ำเอานะครับ มันจะมีกลิ่นหอม ๆ เราเดินกันตั้งแต่ตอนเช้าจนถึงตอนเย็นเลยนะครับ ในระหว่างเดินถ้าเกิดหิวก็หาซื้อของข้างทางเอานะครับ มันจะมีร้านขายของเล็ก ๆ ขายเครื่องดื่มเย็น ๆ ขายอาหารรองท้อง ไม่ว่าจะเป็นลูกชิ้น ไก่ทอด หมูปิ้ง อะไรอย่างงี้นะครับ ถ้าเราเดินไปเรื่อย ๆ เราจะเจอกลุ่มคนที่เขาเปิดเพลงกันนะครับ ตรงนั้นเขาจะมีจุดคอนเสิร์ตเล็ก ๆ นะครับ มีคนร้องเพลง มีคนเต้น มีโฟม มีน้ำฉีด แถวนั้นส่วนใหญ่จะเป็นวัยรุ่นนะครับ ชอบเกาะกลุ่มเต้นกันนะครับ หลังจากที่ผมและเพื่อน ๆ เดินครบรอบคูเมืองแล้ว เราก็แยกย้ายกันกลับบ้านนะครับ ผมเดินถึงบ้านประมาณหนึ่งทุ่มกว่านะครับ จากนั้นในวันที่สามของวันสงกรานต์ ผมก็ต้องเดินทางไปต่างจังหวัดนะครับเพราะว่าต้องไปเยี่ยมญาติที่นั่น ผมเดินทางไปเชียงรายนะครับ ซึ่งที่นั่นบรรยากาศสงกรานต์ก็คึกคักมาก ๆ เลยนะครับ ผมมีโอกาสได้เล่นน้ำกับคนข้างบ้านด้วยนะครับ เป็นเด็กผู้หญิงตัวเล็ก ๆ สี่ห้าคนนะครับ ผมไปซื้อปืนฉีดน้ำที่ เซเว่น อีเลฟเว่น แล้วก็เอามาฉีดเล่นกับเด็ก ๆ นะครับ ผมอยู่ที่เชียงรายประมาณสองวันนะครับ แล้วก็เดินทางกลับมาที่เชียงใหม่ พอผมมาถึงเชียงใหม่ ผมมีโอกาสได้ไปทำบุญกับครอบครัวด้วยนะครับ เราไปทำบุญกันที่วัดแถว ๆ บ้านนะครับ เราไปกันตอนเช้านะครับ ตอนนั้นคนยังน้อยอยู่ แทบไม่มีคนเลย พวกเราได้เตรียมน้ำส้มป่อยเพื่อไปสรงน้ำพระนะครับ แล้วก็เตรียมดอกไม้ธูปเทียนไปไหว้พระในวิหารด้วย หลังจากที่เสร็จจากการไหว้พระแล้ว เราก็ได้มีโอกาสไปปักตุงชัยนะครับ แล้วก็แห่ไม้ค้ำซึ่งเป็นกิจกรรมทำบุญพื้นบ้านของชาวเชียงใหม่นะครับ การปักตุงชัยก็เหมือนกับการ เอ่อ.. ปักธงแห่งชัยชนะนะครับ ทำให้เรามีการดำเนินชีวิตที่ดีขึ้น การแห่ไม้ค้ำก็เหมือนกับเป็นการต่อชีวิตนะครับ เหมือนกับค้ำชีวิต ค้ำจุนชีวิตเอาไว้ กิจกรรมเหล่านี้เราสืบทอดกันมาตั้งแต่สมัยโบราณแล้วนะครับ สืบทอดกันมาเรื่อย ๆ จนถึงปัจจุบัน จากนั้นในตอนเย็นผมและครอบครัวก็ต้องเดินทางไปต่างอำเภอนะครับ เพื่อไปเยี่ยม อากง อาม่า ไปรดน้ำดำหัวนะครับ ปกติแล้วคนไทยเชื้อสายจีน เขาจะเรียกคุณปู่กับคุณย่า ว่า อากง อาม่านะครับ แต่ว่าคนไทยที่เป็นเชื้อสายไทยแท้ ๆ เขาจะไม่เรียกกันอย่างงี้นะครับ เขาจะเรียกกันว่า คุณปู่ คุณย่า นั่นแหละ ในระหว่างทางที่จะไปบ้าน อากง อาม่า เราได้แวะซื้อของดำหัวกันที่ห้างสรรพสินค้านะครับ ของที่ซื้อก็มีพวกผลไม้ อาหาร ของชำร่วย ของใช้ในบ้าน อะไรประมาณนี้นะครับ พอเรามาถึงบ้าน อากง อาม่าแล้ว เราก็มีการจัดพิธีการดำหัวนะครับ ซึ่งในขั้นตอนแรก เราจะมีการไหว้พระกันก่อน พอเราไหว้พระเสร็จแล้ว เราก็เตรียมจัดโต๊ะเพื่อทำการดำหัวนะครับ ที่โต๊ะก็จะมี เอ่อ..น้ำส้มป่อย มีของชำร่วยต่าง ๆ ที่ใช้ในการดำหัวนะครับ แล้วก็ลูกหลานทุกคนก็จะนั่งที่พื้นนะครับ ส่วน อากงอาม่า ก็จะนั่งบนเก้าอี้ สิ่งที่เราต้องทำก็คือ อวยพรให้กับ อากง อาม่านะครับ แล้วก็รดน้ำที่มือของท่าน เราจะเข้าไปอวยพรกันทีละคนนะครับ โดยเรียงจากลำดับอาวุโส ประโยคที่เราใช้ในการอวยพรก็จะพูดประมาณว่า ขอให้สุขภาพร่างกายแข็งแรง ไม่มีโรคภัยไข้เจ็บเบียดเบียน ขอให้อายุยืนนาน อะไรประมาณนี้นะครับ หลังจากที่ลูกหลานทุกคนอวยพรกันครบแล้ว อากง อาม่า ก็จะอวยพรเรากลับนะครับ เขาอาจจะพูดว่า ขอให้ลูกหลานทุกคนประสบความสำเร็จในชีวิต ขอให้ร่างกายแข็งแรง ขอให้ร่ำรวยเงินทอง อะไรประมาณนี้นะครับ พอเสร็จจากการดำหัวแล้ว เราก็จะมีการกินเลี้ยงกันนะครับ ถึงตอนนี้ก็เป็นวันสุดท้ายของวันสงกรานต์แล้วนะครับ ถือว่าเราได้ทำกิจกรรมกันครบเรียบร้อยแล้ว จากนี้ไปก็เริ่มต้นชีวิตใหม่กันแบบมีความสุขเลยนะครับ